Σκληρή ανακοίνωση με αφορμή δηλώσεις του γραμματέα Οργανωτικού της ΠΟΜΕΝΣ, Ηλία Κολλύρη, που στράφηκε κατά δημοσιογράφων, εξέδωσε η ΕΣΗΕΑόπου αναφέρει:

«Το Διοικητικό Συμβούλιο της ΕΣΗΕΑ αποδοκιμάζει τις δηλώσεις αξιωματικού, ο οποίος υπηρετεί στο γραφείο του Υπουργού Εθνικής Άμυνας, οι οποίες είναι αστήριχτες και παραπέμπουν σε άλλες εποχές. Ο αξιωματικός, σε ομιλία του ζήτησε από τον υπουργό «να πετάξει έξω» από το υπουργείο δημοσιογράφους , ενώ διατύπωσε την άποψη ότι οι δημοσιογράφοι δεν έχουν την «κρίση και τις γνώσεις να κρίνουν αποφάσεις επιτελών και να παίρνουν θέσεις για εμπιστευτικά έγγραφα και μεταθέσεις». Επιπλέον, διατύπωσε τη θεωρία ότι οι δημοσιογράφοι αποσπούν έγγραφα από επιτελείς μέσω απειλών.

Οι αστήριχτες κατηγορίες και οι πρωτοφανείς θέσεις θα μπορούσαν να προκαλούν και θυμηδία, όμως, από τη στιγμή που ο αξιωματικός υπηρετεί στο γραφείο του Υπουργού Εθνικής Άμυνας καλούμε την ηγεσία του υπουργείου να πάρει θέση.

Οι συνάδελφοι που καλύπτουν το συγκεκριμένο υπουργείο είναι έμπειροι και αντιλαμβάνονται τη σημασία και τη σοβαρότητα του αντικειμένου τους. Εάν υπάρχουν κατακριτέες συμπεριφορές αρμόδια είναι τα Πειθαρχικά Συμβούλια της Ενώσεως και όχι οι αξιωματικοί. Τέλος, για τις κατηγορίες ότι υπάρχουν 83 δημοσιογράφοι διαπιστευμένοι στο Υπουργείο Εθνικής Άμυνας, υπενθυμίζουμε ότι η ευθύνη της διαπίστευσης ανήκει στο υπουργείο. Θέλουμε να πιστεύουμε ότι πρόκειται για επαγγελματίες συναδέλφους και όχι για πολίτες που υποδύονται τους δημοσιογράφους».

Σύμφωνα με την εφημερίδα ΕΦΣΥΝ, την Παρασκευή στην Ορεστιάδα ο Ηλίας Κολλύρης, μίλησε στο πλαίσιο «ημερίδας ενημέρωσης» των εκεί υπηρετούντων στρατιωτικών, που έγινε σε συνεργασία με την Ένωση Στρατιωτικών Ανατολικής Μακεδονίας και Θράκης.

Κατά την ομιλία του επιτέθηκε κατά διαπιστευμένων δημοσιογράφων που καλύπτουν το ρεπορτάζ του υπουργείου Άμυνας και κάλεσε την πολιτική ηγεσία «άμεσα να αξιολογήσει δημοσιογραφικές συμπεριφορές συγκεκριμένων δημοσιογράφων».

Λίγο αργότερα αναρωτήθηκε «ποια η χρησιμότητα και η ουσία τού να έχει το υπουργείο Άμυνας 83 διαπιστευμένους δημοσιογράφους» εξαιρώντας, όπως είπε, τους δημοσιογράφους των καναλιών, των εφημερίδων και των μεγάλων sites, προσθέτοντας:

«Γνωρίζουν οι σημερινοί υπουργοί πόσα χρήματα έχουμε σπαταλήσει από το οικογενειακό μας υστέρημα να κάνουμε εξώδικα, μηνύσεις και αγωγές σε όλους αυτούς τους τύπους, μήπως ηρεμήσουν και σοβαρευτούν;».